钦定古今图书集成/明伦汇编/氏族典/第288卷 > 《诸暨孝义黄氏族谱序》前人
## 钦定古今图书集成/明伦汇编/氏族典/第288卷 > 《诸暨孝义黄氏族谱序》前人

黄为嬴姓十四氏之一，出于陆终氏，后受封于黄，今
光州定城西十二里，犹有黄国故城。黄既为楚所并，
子孙散之四方，以国为氏。至汉尚书令香，居江夏，故
世之黄氏咸以江夏为望。隋开皇间，有自江夏迁婺
之金华者，其讳曰苾。历十九传至萦，生二子：洪、浩。洪
生二子瑕、《珌》、浩生三子：琛、𤣱、璞。其子孙析为五大族，
“瑕之枝则丰城，珌之枝则剡，琛之枝则监利，𤣱之枝
则分宁，璞之枝则弋阳，皆自金华而迁。”稽之《金华》《丰
城》二《谱》，及黄庭坚、《魏了翁》《李心传》诸儒所采著者颇
同，当可信不诬。诸暨孝义之黄氏，实出于珌。珌之季
弟𤣱有子曰瞻，以策干，南唐用为著作佐郎，知洪之
分宁县。珌与之俱，遂同家县之双井。江南兵起，珌之
冢子惠，自双井迁于剡，寻从剡迁今所。惠之曾孙，宋
赠卫尉少卿振仁及于乡，待之举火者数十家。其妻
仁寿县君刘氏，斥嫁赀以规义田，均给姻族，故其三
子十孙多跻膴仕，而十孙之中，广西提刑育为最显。
育之从子朝请郎汝楫，当方腊之乱，罄家藏金帛以
赎所俘者数百人。汝楫生八子，开、闶阁，同登绍兴甲
戌进士第，而闻与訚亦相继擢绍兴庚辰、乾道己丑
之科。闛复占特奏名，终荔浦丞。阐，补官将仕郎，闳修
职郎。兄弟一时荣贵，文墨彬蔚，人比之荀氏“八龙”云。
自时厥后，子孙益繁，庶与禄食者代不乏人，而诗书
之泽至于今不衰。少卿之裔孙周爰，辑旧谱而续为
《新图》，釐为若干卷，而征予序之。呜呼！氏族之学，难言
者久矣。他未暇深论，姑以黄氏言之。有谓出于高阳
氏，自伯翳赐姓嬴，而其后有江、黄诸国，为楚所灭。有
谓出于金天氏，自台骀封于汾川，而其后为沈、姒、蓐、
黄诸国，为晋所灭，皆以黄为氏。今去唐虞以前，殊为
极远，其所出难稽，犹可言也。黄氏之望，非止江夏而
已，若栎阳，若安定、房陵，若汉东、上谷、谯郡，如此之类，
多至四十馀房，而五大族不与焉。氏族之书，虽或志
之，何以不表其所自出？今去汉亦已远，其转徙之未
易明，犹可说也。《孝义之谱》以锺为始迁之祖，而以瑕
之五昆季为其子。《丰城之谱》则以五昆季系于洪浩
之下。且谓自秀州崇德而迁金华、新昌之《谱》，又谓江浙之黄，皆出建之浦城而迁金华；黄鲁直则又谓七
世以上失其谱，而各谱乃推至十二世，若合符节。近
世有聚庭坚诸行，作《山谷老人传》，则又谓“六世祖瞻
知分宁县”，瞻实生𤣱，抑又何邪？今去五季宋初，其时
为甚迩，其事宜可征，何为纷纭而莫之有定也？盖因
图谱局废而无官以莅之，民间以所传闻论著，不能
旁搜广览，以会通其故，矛盾不齐，宜无足怪。予尝侍
先师黄文献公，相与论及谱事，公之先亦自金华析
居浦江，洊迁义乌，其上世之讳亦曰珪曰“琳”，岂亦萦
之从孙耶？窃意萦之兄弟必众，支裔实繁，《谱》所不及
者，则亦无如之何。要之江夏之后，金华实为黄氏之
望。故余历考群谱，参以诸儒之论，备书之于首简。信
其所可信，疑其所可疑，在览者之自择焉。周字思文，
其从子姓至一百馀人，敦厚而善施，皆无忝于先世
云。